钦定古今图书集成/明伦汇编/氏族典/第359卷 > 林俊
## 钦定古今图书集成/明伦汇编/氏族典/第359卷 > 林俊

按《明外史林俊传》：“俊字待用，莆田人。成化十四年进
士。除刑部主事，进员外郎。性侃直，不随俗。上疏请斩
妖僧继晓，并罪中贵梁芳。帝大怒，下诏狱，谪姚州判
官。寻以正月朔星变，帝感悟，复俊官，改南京。弘治元
年，用荐擢云南副使，进按察使，调湖广。寻引疾归。久
之，起南京右佥都御史，督操江，以母忧归。武宗即位”，
言官交荐，进右副都御史，再抚江西。遭父忧不果。正
德四年起抚四川。进右都御史，乞致仕归。世宗即位，
起工部尚书，改刑部。俊以耆德起田间，持正不避嫌。
既屡见格，以为不得其职，义无苟留，遂乞致仕。尝争
《大礼》，与杨廷和合。及《大礼》议定，得罪者或杖死。四年，
俊从病中上书谏。卒。后一年，《明伦大典》成，追论俊附
和，廷和削其官，其子达以士礼葬之。俊历事四朝，抗
辞敢谏，以礼进退，始终一节。隆庆初，复官，谥“贞肃。”达，
正德九年进士，官至南京吏部郎中。